
Nr.27/173/24 aprilie 2003
RAPORT

asupra propunerii legislative pentru completarea art.79 (8) 
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.79 (8) din Codul Muncii, trimisă cu adresa nr.136 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alineatului (8) al art.79 din Legea nr.53/2003 - Codul Muncii, în sensul că norma respectivă să prevadă şi notificarea scrisă formulată de salariat cu privire la obligaţiile din contractul individual de muncă pe care angajatorul nu le-a respectat.
Comisia propune Plenului respingerea propunerii legislative întrucât definiţia dată demisiei în art.79 alin.(1) din Legea nr.53/2003 – Codul Muncii, presupune notificarea scrisă a salariatului, trimisă angajatorului, prin care îl înştiinţează despre încetarea contractului individual de muncă.


În consecinţă, deoarece alin.(8) priveşte doar situaţia în care salariatul poate demisiona, fără preaviz, rezultă că şi în acest caz îi revine obligaţia notificării scrise a angajatorului. Or, nimic nu îl împiedică pe salariat ca în notificarea respectivă să îi învedereze angajatorului toate motivele demisiei, inclusiv faptul că acesta nu şi-a îndeplinit obligaţiile asumate prin contractul individual de muncă.

Modificarea în sensul propus a textului alin.(8) al art.79 nu aduce nici un element în plus sub aspectul efectelor juridice ale demisiei.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 12 voturi pentru şi 3 voturi împotrivă.

